
Αποτίμηση εργασιών Ημερίδας 

«Από το Γένος στο Έθνος και το Κράτος των Ελλήνων»

Κατά τη διάρκεια εργασιών της Ημερίδας με τίτλο «Από το Γένος στο Έθνος και το Κράτος των Ελλήνων» που συνδιοργανώθηκε από το Δήμο Βάρης Βούλας Βουλιαγμένης και τη Στρατιωτική Σχολή Ευελπίδων (ΣΣΕ) και έλαβε χώρα το Σάββατο, 17 Απριλίου, στις εγκαταστάσεις της ΣΣΕ στο Αμφιθέατρο «Υποστράτηγος Αλέξανδρος Ξηρός» από τις 10πμ έως και 18.00μμ. συμμετείχαν 15 έγκριτοι ομιλητές διαφορετικών επιστημονικών ειδικοτήτων.

Στην οκτάωρη και πλέον διάρκειά των εργασιών, οι ομιλητές, παρουσίασαν, μέσα από τεκμήρια πηγές και ντοκουμέντα, την πορεία των Ελλήνων, από την άλωση της Κωνσταντινούπολης έως και την αναγνώριση της ανεξαρτησίας της Ελλάδας, με το Πρωτόκολλο του Λονδίνου, το 1830.

Η έναρξη των εργασιών χαιρέτησαν επίσημοι προσκεκλημένοι και  συγκεκριμένα:

Ο Δήμαρχος Βάρης Βούλας Βουλιαγμένης, κ. Γρηγόρης Κωνσταντέλλος

Ο  Υπουργός Εσωτερικών,  εκπρόσωπος του Προέδρου της Κυβέρνησης, Κυριάκου Μητσοτάκη, κ. Μάκης Βορίδης

Ο Μητροπολίτης Γλυφάδας, Βάρης Βούλας Βουλιαγμένης Βαρκίζης, κ. Αντώνιος,  εκπρόσωπος του Αρχιεπισκόπου Αθηνών, κ. Ιερώνυμου

Ο Υφυπουργός Εθνικής Άμυνας, Επίτιμος Αρχηγός ΓΕΣ κ. Αλκιβιάδης Στεφανής 

Ο Αρχηγός ΓΕΣ Αντιστράτηγος Χαράλαμπος Λαλούσης

Ο Πρόεδρος Κεντρικής Ένωσης Δήμων Ελλάδας, Δήμαρχος Τρικκαίων κ. Δημήτρης Παπαστεργίου

Παραβρέθηκαν επίσης, 

Ο Γενικός Επιθεωρητής Στρατού Αντιστράτηγος Άγγελος Ιλαρίδης και 

Ο Διοικητής της Στρατιωτικής Σχολής Ευελπίδων Υποστράτηγος Γεώργιος Κωστίδης 

Την έναρξη των εργασιών της Ημερίδας καθώς και την Α’ Ενότητα συντόνισε ο Δημοσιογράφος κ. Αντώνης Κατσαρός .  

Την εισαγωγική ομιλία έκανε ο Ομότιμος Καθηγητής Πολιτικής Επιστήμης, πρώην Πρύτανης του Παντείου Πανεπιστημίου, θεμελιωτή της Κοσμοσυστημικής Γνωσιολογίας, κ. Γιώργο Κοντογιώργη με τίτλο ομιλίας: «Γένος, Έθνος, Κράτος»

Σύμφωνα με τον κ. Κοντογιώργη η διατύπωση των τριών εννοιών (Γένος - Έθνος- Κράτος), συμπυκνώνει το σύνολο της ιστορίας του Ελληνισμού από τους Κρητομυκηναϊκούς χρόνους μέχρι σήμερα.

Στην ομιλία του προσέγγισε τις τρεις έννοιες σε επίπεδο πολιτισμικό, πολιτικό και πολιτειακό επισημαίνοντας καταρχήν, ότι οι Έλληνες συγκροτήθηκαν ως κοινωνία με όρους ελευθερίας, κι όχι φεουδαρχίας όπως στη Δύση.

Ο Ελληνικός κόσμος που επαναστάτησε ήταν εθνικός και επομένως εθνεγερτικός

Α΄ Θεματική Ενότητα

«Προεπαναστατική περίοδος. Γλώσσα. Παιδεία. Ελληνικές παροικίες. Διαφωτισμός».

Συντονισμός: Αντώνης Κατσαρός - Δημοσιογράφος

Ομιλητές

Η Δρ. Ελένη Κουρμαντζή, Επισκέπτρια Καθηγήτρια Νεοελληνικής Φιλολογίας, στο Πανεπιστήμιο «Άγ. Κύριλλος & Άγ. Μεθόδιος», Βελίκο Τύρνοβο, Βουλγαρία. 

Ανέπτυξε την ομιλία: «Το κίνημα του Ρήγα και ο κύκλος των Ελλήνων της Βιέννης»

Από το 1790 που φτάνει στη Βιέννη ο Ρήγας Βελεστινλής αναπτύσσει πλούσια εκδοτική –και όχι μόνο– δραστηριότητα, μαζί μ’ ένα κύκλο ανθρώπων που ανήκουν στην ελληνική παροικία. Τίθενται υπό παρακολούθηση, από τις Αυστριακές αρχές. 

Η σύλληψή του Ρήγα Βελεστινλή, στην Τεργέστη το 1797, η αποτυχία κάθε διπλωματικής προσπάθειας για να απελευθερωθεί και τελικά το μαρτυρικό τέλος του ίδιου, όπως και των συντρόφων του, αποδεικνύει ότι η επαναστατική δράση του ήταν κάτι πολύ περισσότερο από «αγκάθι στα πλευρά» των αυστριακών αλλά και οθωμανικών αρχών. 

Οι πλείστες, έγγραφες, αναφορές της Αυστριακής Αστυνομίας τεκμηριώνουν την μετέπειτα στενή παρακολούθηση και Ελλήνων όπως ο Άνθιμος Γαζής, ο Ιγνάτιος Ουγγροβλαχίας και ο Ιωάννης Καποδίστριας.

Ο Δρ. Κωνσταντίνος Στάικος, Ιστορικός του Βιβλίου και αρχιτέκτονας ανέπτυξε την ομιλία: «Τα νέα κέντρα του ελληνικού βιβλίου για το Γένος στη Δύση και την Ανατολή (18ος αιώνας)»

Από το 1750 η Βιέννη εξελίσσεται, σε προπύργιο του νεοελληνικού διαφωτισμού: είναι η πόλη, όπου βρίσκουν πρόσφορο έδαφος οι εκδοτικές προσπάθειες κειμένων με εθνεγερτικό «προσανατολισμό». 

Παράλληλα, παρόμοιες προσπάθειες εκτείνονται και σε άλλες πόλεις της Ανατολής και της Δύσης: εκτός από τη Βιέννη, μπορούμε να πούμε πως η Τεργέστη, η Κωνσταντινούπολη, η Σμύρνη βρίσκονται στην πρώτη γραμμή. Το ίδιο συμβαίνει και σε κάποια νησιά του Αιγαίου και του Ιονίου. Εν τέλει, η Παιδεία και η Γλώσσα συνενώνουν το Γένος, το οποίο βρίσκεται διάσπαρτο σε Ανατολή και Δύση, θέλει να εκφραστεί και να διασώσει την ύπαρξη του Γένους, μέσα από ένα σημαντικό και ανεκτίμητο εκδοτικό έργο.

Η κ. Βίκυ Γεροντοπούλου, Ιστορικός Επιστήμης και Τεχνολογίας, Υπεύθυνη Ωνασείου Βιβλιοθήκης μίλησε με κεντρικό θέμα: «Το ψηφιακό μέλλον των ιστορικών τεκμηρίων και των βιβλιοθηκών: το παράδειγμα της Χάρτας του Ρήγα στην Ωνάσειο Βιβλιοθήκη».

Στην καρδιά της Αθήνας, στην Πλάκα και στις προθήκες της Ωνασείου Βιβλιοθήκες συγκεντρώθηκαν από όλα τα μέρη του κόσμου και φυλάσσονται δύο σπουδαίες συλλογές βιβλίων που χαρτογραφούν αιώνες ιστορίας του Γένους

Είναι η Ελληνική, με (περίπου 3.000 εκδόσεις) και η περιηγητική (περίπου 2.500 εκδόσεις). Η κ. Γεροντοπούλου παρουσίασε τα καινοτόμα εκπαιδευτικά προγράμματα που δημιουργήθηκαν εν όψη των 200 χρόνων από την Ελληνική Επανάσταση και διατίθενται με ελεύθερη πρόσβαση σε εκπαιδευτικούς, γονείς και σε όλα τα Ελληνόπουλα, εντός και εκτός γεωγραφικών συνόρων.

Μεταξύ τους και μια πρωτότυπη διαδραστική εφαρμογή, αποκρυπτογράφησης των μυστικών της Χάρτας του Ρήγα. Ώστε τα παιδιά μέσω ενός απλού κινητού να μεγεθύνουν και να παρακολουθήσουν, με κινούμενα γραφικά, όλα τα μυστικά σύμβολα που σχεδίαζε ο Ρήγας στα πολύπλοκα σε μηνύματα, σχέδια του.

Β΄ Θεματική ΄Ενότητα

 «Ελληνική Επανάσταση. Οι πρωταγωνιστές και τα γεγονότα μέσα από τα τεκμήρια και την εξέλιξη της σύγχρονης έρευνας». 

Συντονισμός Αντώνης Δελατόλας - Εκδότης της εφημερίδας «Το Ποντίκι» και πολιτικός σχολιαστής στον ΑΝΤ1 και στο Real FM

Ομιλητές

Η κ. Αμαλία Παππά, Αναπληρώτρια Γενική Διευθύντρια Γενικών Αρχείων του Κράτους είχε ως τίτλο ομιλίας: «Αφηγήσεις στον καιρό του αγώνα. Οι άνθρωποι πίσω από τα τεκμήρια των Γενικών Αρχείων του Κράτους».
Η κ Παππά αποθησαύρισε και παρουσίασε ενδεικτικά τεκμήρια, των ίδιων των πρωταγωνιστών, μέσα από τις πλούσιες πηγές των Γενικών Αρχείων του Κράτους. Τέτοιες πηγές είναι τα αρχεία των Αρχών της Επανάστασης, τα αρχεία κοινοτήτων και συλλογές προσώπων που έλαβαν ενεργά μέρος στην Επανάσταση. 

Επεσήμανε την αμεσότητα της πληροφορίας που διασώζουν και σε πραγματικό χρόνο, προβάλλουν την καταγραφή πολεμικών επιχειρήσεων, συναισθημάτων αλλά και ανθρώπινων διλλημάτων που αντιμετώπιζαν οι ίδιοι οι αγωνιστές. 

Οι αφηγήσεις τους είναι εξίσου σημαντικές και ανεξάρτητα αν τα κείμενα είναι άρτια και των ίδιων των πρωταγωνιστών ή των γραμματικών τους είτε ακόμη και μέσα από δυσανάγνωστες γραφές. 

Η Δρ. Μαρία Καμηλάκη, Προϊσταμένη Τμήματος Κοινοβουλευτικής Βιβλιοθήκης της Βουλής ανέπτυξε την ομιλία με τίτλο: «Η γλώσσα των Αγωνιστών του 1821 μέσα από τα αρχεία της Ελληνικής Παλιγγενεσίας»
Ένα βασικό στοιχείο ως προς τη γλώσσα των Αγωνιστών του 1821 είναι ότι αναγκαστικά η προσέγγιση στοιχείων προφορικότητας γίνεται μέσα από τις γραπτές πηγές. 

Η κ. Καμηλάκη τόνισε τη σημασία να θυμόμαστε ότι εκείνη την εποχή ο προφορικός λόγος από τον γραπτό διαφοροποιείται, καθώς οι ντοπιολαλιές του προφορικού λόγου μετασχηματίζονται σε πιο επιμελημένο και αρχαΐζοντα γραπτό λόγο, με ό,τι αυτό συνεπάγεται…

Αναφέρθηκε επίσης στο, τότε, «μωσαϊκό διαλέκτων» (πελοποννησιακά, αθηναϊκά, επτανησιακά κλπ), όμως υπήρχαν και «υπερτοπικά» -δηλαδή κοινά- στοιχεία, ώστε κατ’ αυτόν τον τρόπο καθίστατο εφικτή η συνεννόηση των ομόγλωσσων.

Από την πλευρά της, η κ. Ειρήνη Σαρίογλου, Επίκουρη Καθηγήτρια Ιστορίας Πανεπιστημίου Κωνσταντινούπολης, Γ.Γ. στο Ελληνικό Ίδρυμα Ιστορικών Μελετών, στην ομιλία της με τίτλο: «Εγώ διά τούτω είμαι Πατριάρχης, όπως σώσω το έθνος μου…».
Ανέλυσε συνθήκες που αντιμετώπιζε το Οικουμενικό Πατριαρχείο κατά το ξέσπασμα της Ελληνικής Επανάστασης: όπως τόνισε, αυτό τελούσε υπό ένα διαρκές καθεστώς εκβιασμών κι εκφοβισμών. Το δραματικό γεγονός του απαγχονισμού του Οικουμενικού Πατριάρχη Γρηγορίου Ε’, την Κυριακή του Πάσχα 10 Απριλίου 1821, ώθησε τη Ρωσία –και συγκεκριμένα τον Τσάρο Αλέξανδρο Α’– στο να οδηγηθεί στην ενεργότερη συμπαράσταση στον ελληνικό αγώνα αντί της αρχικής ουδετερότητας. 

Επιπλέον, οι μαζικές σφαγές χριστιανικών πληθυσμών ακόμη και σε μέρη της Οθωμανικής Αυτοκρατορίας που δεν είχαν επαναστατήσει, συνετέλεσε στη δημιουργία του φιλελληνικού ρεύματος σε δυτικές κοινωνίες. 

Τελευταίος ομιλητής στη Β’ Ενότητα ήταν ο Δρ. Νικόλαος Τόμπρος, Επίκουρος Καθηγητής Σ.Σ.Ε. Ο τίτλος της ομιλίας του ήταν: «Θεσμοί διοίκησης και μηχανισμοί εξουσίας την καποδιστριακή περίοδο (1828-1831)».

Η ελπίδα για δημιουργία Κράτους επαφίεται σε μεγάλο βαθμό σε μία μεγάλη προσωπικότητα της διεθνούς πολιτικής και διπλωματικής σκηνής. Τον Ιωάννη Καποδίστρια. Ο νέος κυβερνήτης –κι ενώ τα πρώτα χρόνια δεν έχει καν αναγνωριστεί η ανεξαρτησία της Ελλάδας– αντιμετωπίζει προβλήματα διοικητικής οργάνωσης και μηχανισμών εξουσίας στην επικράτεια. 

Τα μεγάλα οικονομικά προβλήματα και οι έριδες χρήζουν άμεσης επίλυσης. Επιλέγει απαρέγκλιτη πορεία εφαρμόζοντας ένα συγκεντρωτικό μοντέλο διοίκησης που σε συνδυασμό με την αποστασιοποίησή του από προϋπάρχουσες φατρίες δημιουργεί μεγάλες δυσαρέσκειες εναντίον του. Ο Καποδίστριας παρ’ ότι αντιλαμβάνεται τους κινδύνους που διατρέχει, δεν οπισθοχωρεί. Η δολοφονία του αποτελεί μέχρι σήμερα μία μεγάλη κηλίδα στην ελληνική ιστορία. 

Γ΄ Ενότητα θεματική

«Ο στρατιωτικός αγώνας. Οι επιχειρήσεις, ο άτακτος στρατός, ο οπλισμός, η ίδρυση του τακτικού στρατού». 
Συντονισμός: Γιώργο Λαιμός - Δημοσιογράφος

Ομιλητές

Πρώτος ομιλητής ήταν ο Δρ. Αναστάσιος Πολύχρονος, Ταξίαρχος - μέλος του Εκπαιδευτικού Προσωπικού της Σ.Σ.Ε., ο οποίος ανέπτυξε το θέμα: «Το Σούλι προπομπός της Επανάστασης του 1821».

Κατά την διάρκεια της ομιλίας του ανέδειξε τη σημασία των αγώνων των Σουλιωτών έναντι του οθωμανικού ζυγού, που εκτείνονται χρονικά από τα μέσα του 18ου αιώνα έως και τις αρχές του 19ου αιώνα. 

Καθ’ όλες αυτές τις δεκαετίες οι Σουλιώτες ανέπτυξαν πλήθος τακτικών του μάχεσθαι, οι οποίες (τακτικές) χρησιμοποιήθηκαν και στην Επανάσταση του 1821. Το παράδειγμα και η θυσία των Σουλιωτών βρήκε αργότερα μιμητές και στον επαναστατικό αγώνα. 

Ο Δρ. Ανδρέας Καστάνης, Καθηγητής Ιστορίας στη Σ.Σ.Ε. πραγματοποίησε ομιλία με τίτλο: «Τα ελληνικά άτακτα στρατεύματα κατά την Επανάσταση του 1821. Η οργάνωση και η τακτική των Ελλήνων».

Όταν ξέσπασε η Επανάσταση οι ένοπλες ομάδες ακολουθούσαν την οργάνωση των Κλεφτών και Αρματολών, στην οποία ο Καπετάνιος βρισκόταν στην κορυφή της ιεραρχίας. Κατά βάση, τα άτακτα στρατεύματα χρησιμοποιούσαν δύο μορφές πολέμου: την πολιορκία των κάστρων και την τακτική ελιγμών κι ενεδρών. 

Επίσης, ο δρ. Ανδρέας Καστάνης ανέλυσε ποιες ήταν οι διαφορές της ευρωπαϊκής στρατιωτικής τακτικής με αυτή των άτακτων στρατευμάτων των Ελλήνων και την δυσκολία να βρεθεί και να συγκεραστεί, επί των πεδίων των μαχών η αυτοσχέδια τακτική των οπλαρχηγών, με αυτή των Φιλελλήνων αξιωματικών, που είχαν έρθει για να ενισχύσουν τους επαναστάτες.

Ο Δρ. Νικόλαος Κανελλόπουλος, μέλος Εκπαιδευτικού Προσωπικού της Σ.Σ.Ε. εκφώνησε ομιλία με τίτλο: «Η δράση του τακτικού στρατού κατά τις επιχειρήσεις στην Αττική (1826-1827)»

Από το πρώτο έτος της Επανάστασης οι Έλληνες ξεκινούν προσπάθειες δημιουργίας τακτικού στρατεύματος. Όμως, η εμφάνιση των τακτικών στρατευμάτων του Ιμπραήμ στην Πελοπόννησο το 1825, οδηγούν σε αποφάσεις για την ανασυγκρότηση ελληνικού τακτικού στρατεύματος η οποία ανατέθηκε στον Γάλλο συνταγματάρχη Φαβιέρο. 

Στη διάρκεια της ομιλίας αναλύθηκε εκτενώς η δράση του τακτικού στρατεύματος το 1826-1827 στην Αττική, κυρίως γύρω από την Ακρόπολη. Εν προκειμένω, ο Καραϊσκάκης θα συμπράξει για πρώτη φορά με τα τακτικά στρατεύματα, όμως στη συνέχεια θα έλθει σε ακραία σύγκρουση με τον Φαβιέρο. 

Ο Βασίλειος Νικόλτσιος, Συνταγματάρχης ε.α. – Φαρμακοποιός, Διευθυντής Ελληνικού Φαρμακευτικού Μουσείου, Συλλέκτης και Συγγραφέας, περιέγραψε, τα όπλα του αγώνα και αφηγήθηκε ενδεικτικές ιστορίες.

Η απόκτηση όπλων ήταν απαγορευμένη για τους χριστιανούς, πλην της εξαίρεσης των πολύ εύπορων οικογενειών. Επομένως, η προμήθεια και μεταφορά γινόταν με άκρα μυστικότητα και όχι πάντοτε με επιτυχία, καθώς οι Οθωμανοί είχαν τις δικές τους (έναντι αμοιβής) πηγές πληροφόρησης… 

Εν συνεχεία, ο κ. Νικόλτσιος εξήγησε, με την παράθεση αντίστοιχου υλικού (το οποίο ο ίδιος έχει συλλέξει), ένα- ένα τα όπλα του αγώνα. 
Επίσης, ανέλυσε τον τρόπο με τον οποίο τα όπλα διασυνδέονταν με την προσωπικότητα του αγωνιστή, γεγονός το οποίο αποτυπώνεται στη δημοτική παράδοση. 

Δ΄ Θεματική Ενότητα

«Η Ελληνική Επανάσταση στο διεθνές πολιτικό και ιδεολογικό περιβάλλον της εποχής». 
Συντονισμός: Νατάσα Μποζίνη - Δημοσιογράφος, Σεναριογράφος

Οι ομιλητές παρουσίασαν τα γεγονότα της Επανάστασης από τα «μάτια» των ξένων χωρών διπλωματών και Φιλελλήνων.

Ομιλητές

 Δρ. Δημήτριος Μαλέσης, μέλος Εκπαιδευτικού Προσωπικού Σ.Σ.Ε. 

Τίτλος Ομιλίας: «…να γυρεύεις εις τα ξένα άλλα χέρια δυνατά…» – H Επανάσταση του 1821 ως ευρωπαϊκό ζήτημα: ψηλαφώντας τα όρια του μύθου και της αλήθειας»

Μέσω της ομιλίας του κ. Μαλέση σκιαγραφήθηκαν οι πολιτικές, διπλωματικές, οικονομικές συγκυρίες που επικρατούσαν στα ισχυρά πολιτικά κέντρα και κράτη εκείνης της εποχής και πως αλληλεπίδρασαν με την Ελληνική Επανάσταση. Έγινε αναφορά στους ηγέτες των Μεγάλων Δυνάμεων, τους Ναπολεόντειους Πολέμους και στις διπλωματικές μάχες του Ι. Καποδίστρια, κατά τις εργασίες των μεγάλων ευρωπαϊκών συνεδρίων που όριζαν τα γεωγραφικά όρια των κρατών. 

Κωνσταντίνος Βελέντζας, Ιδρυτής της Εταιρείας για τον Ελληνισμό και τον Φιλελληνισμό και Ιδρυτής του Μουσείου Φιλελληνισμού. 

 «Η συμβολή του Φιλελληνισμού στην Ελληνική Επανάσταση» 

Μια ιστορική διαδρομή για την ιδεολογική αφετηρία, τα ανιδιοτελή κίνητρα και τη σημαντική συμβολή των Φιλελλήνων από διάφορα κράτη του κόσμου, παρουσίασε στην ομιλία του ο κ. Βελέντζας. Αναφέρθηκε σε γνωστά αλλά και ακόμη άγνωστα, στο ευρύ κοινό, πρόσωπα που έφυγαν από τις πατρίδες τους και έπεσαν στα Ελληνικά πεδία των μαχών.

Έκανε μνεία στην πέννα σπουδαίων συγγραφέων και λόγιων της εποχής που τάχθηκαν υπέρ της ελευθερίας των Ελλήνων και με οπτικό υλικό παρουσίασε, ακριβοθώρητα τεκμήρια, σε όσους συνδέθηκαν διαδικτυακά για να παρακολουθήσουν την ημερίδα, όπως τα όπλα του Λόρδου Βύρωνα και τα πρωτότυπα έγγραφα των δανείων που υπέγραψαν και έλαβαν οι επαναστατημένοι Έλληνες το 1824. Είναι μερικά από τα κειμήλια που φυλάσσονται στο νεοσύστατο Μουσείο Φιλελληνισμού και στη συνέχεια, θα έχουν τη δυνατότητα να τα δουν από κοντά, όλοι οι Έλληνες που θα το επισκεφθούν.

Ο Τάκης Μαυρωτάς, Διευθυντής εικαστικού προγράμματος «Ιδρύματος Βασίλη και Μαρίνας Θεοχαράκη» με Τίτλο Ομιλίας: 

«Η γυναίκα στην Ελληνική Επανάσταση, η Συλλογή Μιχάλη και Δήμητρας Βαρκαράκη»

Την καταλυτική συμβολή της τέχνης στην ενίσχυση του Φιλελληνισμού αλλά και την ανάδειξη της Ελληνίδας του αγώνα, μέσα από έργα τέχνης εμπνευσμένα από την αιχμαλωσία και την θυσία τους, αφηγήθηκε ο κ. Μαυρωτάς.

 Παρέθεσε εικόνες από έργα που φυλάσσονται στα μεγαλύτερα μουσεία του κόσμου και μιλούν για το 1821. Αναφέρθηκε στους σπουδαίους ξένους και Έλληνες ζωγράφους, από τον Ντελακρουά μέχρι τον Θεόφιλο και τον Βρυζάκη.

Εξήρε τον ανιδιοτελή προσωπικό μόχθο και πάθος Ελλήνων συλλεκτών, να συγκεντρώσουν και να επαναπατρίσουν, όσα περισσότερα έργα μπορούν, για να είναι προσβάσιμα από τους σύγχρονους πολίτες της χώρας, στην οποία αναφέρονται, της Ελλάδας.

Αποτίμηση
Μετά την λήξη της Δ΄ Ενότητας ακολούθησε μια προφορική αποτίμηση εκ μέρους της κ. Μποζίνη που είχε και την ευθύνη σχεδιασμού του περιεχομένου της ημερίδας και την καλλιτεχνική επιμέλεια των οπτικοακουστικών υλικών, που συγκεντρώθηκαν από φορείς, ιδρύματα και μουσεία, για να προβληθούν κατά την διάρκεια της ημερίδας αλλά και να ενταχθούν σε ειδικές αυτοφωτιζόμενες κατασκευές (light box) και, μαζί με τις σημαίες της Επανάστασης, να κοσμήσουν τα πάρκα και τις πλατείες του Δήμου Βάρης Βούλας Βουλιαγμένης, ως ελάχιστη τιμή στους ήρωες που πέτυχαν την Ελευθερία της Ελλάδας.

Επεσήμανε ότι η αποτίμησή της έχει αφετηρία τον αρχικό στόχο που τέθηκε κατά τον σχεδιασμό των δράσεων τιμής που ήθελε να αποδώσει ο Δήμος Βάρης Βούλας Βουλιαγμένης για τα 200 χρόνια από το 1821.

Οι δράσεις ξεκίνησαν με τον «ιστορικό» περίπατο των πολιτών, σε πάρκα και πλατείες του Δήμου Βάρης, Βούλας, Βουλιαγμένης.

Εκεί όπου οι πολίτες συναντούσαν τα αυτοφωτιζόμενα (light Box) και έβλεπαν σε αυτά, ντοκουμέντα - σπαράγματα της ιστορίας με χειρόγραφα κείμενα, υπογραφές, εικόνες και έργα τέχνης που επιλέχθηκαν προσεκτικά, τεκμηριώθηκαν και δίπλα σε καθένα από αυτά αναφέρεται ο τόπος και ο φορέας που εκτίθεται ή φυλάσσεται, ώστε ο περιπατητής, εφόσον το επιθυμεί, να επιδιώξει να επισκεφθεί το Μουσείο ή το Ίδρυμα.

Τα τεκμήρια-ντοκουμέντα που παρουσιάστηκαν σε δημόσιους χώρους του Δήμου Βάρης Βούλας Βουλιαγμένης, στα Βίντεο της Ημερίδας αλλά και μέσω των ομιλιών, ξεπερνούν τα 600 και το καθένα από αυτά αφηγείται και μια γνωστή ή άγνωστη πτυχή των αγώνων.

Η Ημερίδα «Από το Γένος στο Έθνος και το Κράτος των Ελλήνων» σχεδιάστηκε ως ένα ταξίδι στον πραγματικό χρόνο και βίο των πρωταγωνιστών, με τους ομιλητές να προσεγγίζουν και τους ήρωες, πίσω από τα γεγονότα.

 Οι εργασίες ολοκληρώθηκαν με τους χαιρετισμούς των συνδιοργανωτών της Ημερίδας.

Εκ μέρους της Στρατιωτικής Σχολής Ευελπίδων  ομιλία απηύθυνε ο Διοικητής της Στρατιωτικής Σχολής Ευελπίδων, Υποστράτηγος Γεώργιος Κωστίδης. 

Εκ μέρους του Δήμου Βάρης, Βούλας, Βουλιαγμένης μίλησε ο Δήμαρχος                         κ. Γρηγόρης Κωνσταντέλλος ευχαριστώντας ονομαστικά και όλους όσους συμμετείχαν και συνετέλεσαν στην διοργάνωση και επιτυχία της Ημερίδας «Από το Γένος στο Έθνος και το Κράτος των Ελλήνων» 

Συντελεστές

Συνδιοργάνωση Δήμου Βάρης Βούλας Βουλιαγμένης και Στρατιωτικής Σχολής Ευελπίδων 

Οργάνωση Παραγωγής: Φάνης Συναδινός

Σχεδιασμός Ημερίδας: Καλλιτεχνική επιμέλεια οπτικοακουστικών υλικών Νατάσα Μποζίνη

Μουσική: Μιχάλης Αβραμίδης

Αφήγηση: Αντριάνα Αργυροκαστρίτου

Έρευνα τεκμηρίων: Αναστάσιος Βασιλείου

Ιστορική έρευνα, κείμενα: Σταύρος Μιχελής

Μοντάζ: Ρένος Πατέλης

Διεύθυνση Παραγωγής: Γιάννης Στρουμπούλης

Γραμματειακή υποστήριξη: Αικατερίνη Τάλαμο

Ηχογραφήσεις Studio aMID

Graphics Χρήστος Κομνηνός

Τεχνική υποστήριξη: Μάνος Μπίνιος MK Productions 

Τεχνική υποστήριξη: Πάνος Τσερκέζος, Local web tv 

Επιμέλεια Ήχου - Φωτισμού: Γιάννης Φουντουλάκης

Τα τεκμήρια των βίντεο εκτίθενται και φυλάσσονται από:

Το Ίδρυμα και την βιβλιοθήκη της Βουλής

Τα Γενικά Αρχεία του Κράτους

Την Ωνάσειο Βιβλιοθήκη

Το Μουσείο Θεόφιλου του Δήμου Μυτιλήνης

Την Ιστορική και Εθνολογική Εταιρεία της Ελλάδος-ΕΙΜ

Τη Συλλογή Μιχάλη και Δήμητρας Βαρκαράκη

Το Ίδρυμα Βασίλη και Μαρίνας Θεοχαράκη

Την Εταιρεία για τον Ελληνισμό και τον Φιλελληνισμό και το Μουσείο Φιλελληνισμού 

Την ιδιωτική συλλογή του Συνταγματάρχη ε.α. και Συγγραφέα Βασίλη Νικόλτσιου 

Ευχαριστούμε θερμά:

Τη Στρατιωτική Σχολή Ευελπίδων για τη συνδιοργάνωση και τη διάθεση του αμφιθέατρου «Υποστράτηγος Αλέξανδρος Ξηρός», τους επίσημους προσκεκλημένους που απεύθυναν χαιρετισμό στην εκδήλωσή μας, τους συντονιστές καθώς και  τους ομιλητές της Ημερίδας

Επίσης, ευχαριστούμε:
· Τους Ευέλπιδες για τη συμμετοχή τους, 

· το προσωπικό του Δήμου Βάρης Βούλας Βουλιαγμένης 

· το στρατιωτικό και πολιτικό προσωπικό της Στρατιωτικής Σχολής Ευελπίδων και 

· όλους όσους  υποστήριξαν σε όλα τα στάδια υλοποίησης της Ιστορικής Διαδικτυακής Ημερίδας.

Από το Γραφείο Τύπου
